**POROČILO O ERASMUS IZMENJAVI NA FINSKEM (JYVÄSKYLÄ)**

Z izmenjavo sem bila izredno zadovoljna in bi z veseljem še kakšen semester preživela tam. V času mojega tamkajšnjega študija sem veliko potovala in to so bila ena izmed najlepših potovanj v mojem življenju. Zadovoljna sem bila z izbiro države, saj sem v poletnem semestru lahko opazovala, kako je tema postopoma prehajala v vedno daljši dan, zima v pomlad, kako so se naravna drsališča (jezera) spreminjala v vodo. Imela sem tudi to srečo, da sem iz mesta, kjer sem študirala, lahko videla polarni sij, kar se ne zgodi zelo pogosto, saj je ta pogosteje viden bolj na severu države. Pred odhodom na izmenjavo me je malce skrbelo, da bodo Finci zadržani. Vendar so se ti stereotipi zaradi moje izkušnje razbili, saj so bili Finci z menoj zelo prijazni in odprti. Dragoceno izkušnjo spoznavanja finske kulture sem doživela v programu Friendship Family Member, prek katerega sem vsak teden obiskala finsko družino, izredne ljudi. Tudi s tutorko in njenim fantom smo spletli posebno vez. Spoznala sem prijatelje po vsem svetu in se naučila še nekaj osnov drugih jezikov.

Kakovost študija se mi je zdela dobra, pri nekaterih predmetih zelo podobna študiju na FSD-ju (skupinsko delo, skupna predstavitev in diskusija ter pisanje seminarskih nalog). Vsi predmeti so bili interaktivni, pri nekaterih so nas obiskovali posamični gostje. Vsa predavanja so bila redna in so potekala v angleškem jeziku. Ker sem se za izmenjavo odločila v času mojega absolventskega leta in sem tam opravljala 'dodatne izpite', sem bila pri izbiri predmetov lahko nekoliko bolj izbirčna. Na področju socialnega dela zaenkrat žal še ne ponujajo veliko predmetov v angleškem jeziku (čeprav mi je koordinatorka dejala, da delajo na tem, da bi bila ponudba v prihodnosti večja). Kljub temu sem kot glavni predmet študija imela socialno delo in opravila sem dva predmeta, poleg tega pa sem obiskovala še medkulturni predmet in tečaj finščine.

Profesorji so bili dostopni, prijazni in odzivni. Niso iskali neznanja in so imeli sproščen odnos. Zelo simpatična in prijazna, hkrati pa tudi zahtevna je bila profesorica Sirkku, pri kateri sem obiskovala tečaj finskega jezika. Čeprav je finski jezik zelo težak, je bil tečaj zanimiv in interaktiven. Poseben je bil tudi predmet »osnove večjezične in medkulturne komunikacije«, kjer smo bili večinoma zbrani študentje iz različnih držav, hkrati pa smo sodelovali tudi s finskimi študenti. Pri predstavitvah smo imeli veliko osebnega prostora. Pri tem predmetu sem spoznala druge kulture, hkrati pa sem začela veliko več razmišljati o svoji lastni. Pisali smo tudi refleksije.

Finska ima visok standard, zato so tudi stroški temu primerni. Cene hrane in alkohola so višje kot v Sloveniji, tudi trgovine z oblačili so ponekod dražje. Zelo drag je tudi javni prevoz, kjer ni posebnih cenovnih ugodnosti za študente (cena vožnje z avtobusom v eno smer za par km znaša 3,30 evra). Stroški bivanja na Finskem znašajo okoli 700 evrov na mesec. Univerze pa vendarle ponujajo subvencionirana kosila v študentskih menzah (2,60 evrov na obrok). Na Finskem za razliko od slovenskih študentskih bonov število obrokov na dan ni omejeno.

Bivala sem v študentskem naselju Kortepohja, ki ga sestavlja več z različnimi črkami označenih stavb. Tam so bivali tako domači kot tuji študenti. Imela sem svojo sobo s super razgledom v 8. nadstropju, v 2-sobnem apartmaju, kjer sva si kuhinjo (brez mize!, tako, da sem jedla v sobi) in kopalnico delili s cimro. Za namestitev sem v januarju in februarju plačala 246 evrov, v marcu, aprilu in maju pa 249 evrov. Skoraj vsaka študentska stavba v naselju je imela skupinsko savno, ki je bila všteta v ceno najemnine.

Univerza v Jyväskyli je v letu 2014-15 sprejela 276 mednarodnih študentov (81 nas je sprejela v poletnem semestru). Možnosti za druženje z domačimi študenti so, sama sem jih imela tako na univerzi (predavanja, skupinsko delo) kot tudi v študentskem naselju. Kadar se odpraviš v savno, skorajda ne gre, da ne bi srečala vsaj ene Finke. Finca malo težje, saj so savne za fante in punce ločene. ☺ Priložnosti za druženje s tujimi študenti pa je povsod več kot dovolj. Spoznala sem tudi študente, ki tam študirajo na dvoletnem magistrskem programu.

Mesto Jyväskylä je zelo študentsko. V njem je ne glede na vremenske razmere glavno prevozno sredstvo kolo. Mesto ni preveliko in ne premajhno, tako da sem se v njem kar hitro znašla. Obdano je z naravo, jezeri, številnimi brezami in rdečimi bori, čeprav je bilo pozimi vse skupaj precej zasneženo. Jyväskylä je ravninsko mesto, pogrešala sem gore, edini 'hrib' tam okoli je nad mestom, grič Harju. Tudi študentsko naselje je obdano z naravo, zato je možnosti za rekreacijo dovolj. V bližini študentskega naselja je tudi smučišče.

Veliko dejavnosti (izleti po nižjih cenah na Laponsko, v Rusijo, z ladjo v Stockholm, zabave z različnimi tematikami, »Ultimate Sauna Experience« …) je bilo organiziranih prek ESN (Erasmus Student Network) Jyväskylä, član katerega je bilo treba biti, da si se teh dejavnosti lahko udeležil. Organizirani so bili tudi športni dogodki in jezikovni tečaji (Each One Teach One …).

Študentom, ki se odpravljajo v Jyväskylo, priporočam, naj se toplo oblečejo. ☺ Vsekakor jim priporočam študij v Jyväskyli. Toplo priporočam, da se na izmenjavo odpravijo v poletnem semestru ali kar za celo leto. Ne pa samo v zimskem semestru, saj so dnevi takrat zelo kratki in študentje, ki so bili tam v zimskem semestru, so mi dejali, da so bili meseci pred novim letom zaradi teme kar malo depresivni. Priporočam, da pred izmenjavo prihranijo denar, saj so ponujeni izleti res vredni udeležbe, cene pa so kljub skupinskim popustom za študente še vedno precej visoke.

Za več vprašanj me študenti lahko kontaktirajo na e-mail: anitamarinko01@gmail.com

Anita Marinko

 junij 2015